የመቄዶንያ መርጃ ማዕከል በቀድሞው ፕሬዚዳንት ግርማ ወልደ ጊዮርጊስ ሞት ኀዘኑን ገለጸ
አዲስ አበባ፡-  የመቄዶንያ የአረጋውያንና የአዕምሮ ሕሙማን መርጃ ማዕከል በቀድሞው የኢፌዴሪ ፕሬዚዳንት ክቡር አቶ ግርማ ወልደጊዮርጊስ ሞት የተሰማውን ጥልቅ ኀዘን ገለጸ፡፡ማዕከሉ ለዝግጅት ክፍላችን በላከው መግለጫ፣ ክቡር አቶ ግርማ ወልደጊዮርጊስ በሕይወት ዘመናቸው ለሀገራቸው በርካታ ተግባራት ያከናወኑ ሲሆን፣ በተለይም የመቄዶንያ የአረጋውያንና የአዕምሮ ሕሙማን መርጃ ማዕከልን ሲያግዙ እንደነበር ገልጸዋል፡፡መቄዶንያ መጋቢት 6 ቀን 2007 ዓ.ም በሚሌኒየም አዳራሽ ያካሄደውን የገቢ ማሰባሰቢያ አስመልክተው ለሕብረተሰቡ ጥሪ በማስተላለፍ የበጎ ተግባሩ ተሳታፊ እንዲሆን አግዘዋል፡፡  በተጨማሪም ፕሬዚዳንቱ መቄዶንያ የሚያከናውናቸውን የበጎ ተግባራት ከግምት ውስጥ በማስገባት ታህሳስ 30 ቀን 2005 ዓ.ም በአቶ ቢኒያም በለጠ  ስም የምስጋናና የምስክር ወረቀት መስጠታቸው ይታወሳል፡፡አዲስ ዘመን ታህሳስ 10/2011  ዓ.ምበፍሬህይወት አወቀ   